Ronaldo, Ødegaard og hele stjernegalleriet møter Vålerenga i showkamp

KOMMER TIL NORGE: Cristiano Ronaldo kunne omfavne Martin Ødegaard før den norske 16-åringen ble tidenes yngste La Liga-spiller for Real Madrid 23. mai. Nå er de begge klare for oppvisningskamp i Norge 9. august. Foto:Daniel Ochoa De Olza,Ap

Real Madrid kommer til Norge i august

Et toppet Real Madrid - med Cristiano Ronaldo (30) og Martin Ødegaard (16) - kommer til Norge for å spille showkamp mot Vålerenga søndag 9. august.

Morten Stokstad

Oppdatert 22. juni 2015

Artikkelen er over fem år gammel

Det får VG bekreftet fra sikre kilder.

– Det blir helt rått. Jeg har selv vært i kontakt med klubben i dag, og det virker som at dette stemmer, sier Magnus Kragtorp, president i Real Madrids norske supporterklubb.

Les også: Zidane mener Ødegaard spiller sine medspillere gode

Forhandlet i lang tid

Allerede i slutten av mars kunne VG melde om at Vålerenga jobbet for å få Martin Ødegaards spanske klubb til Oslo for å spille oppvisningskamp i sommer.

– Jeg har ikke hørt noe om det, men det hadde sikkert vært kult, sa Ødegaard til VG den gangen.

Les også: Dette sa Ronaldo til Ødegaard før debuten

Det skal ha vært jobbet hardt og lenge for å få alt på plass. Vålerenga skal på et tidspunkt trodd at det ikke var mulig å få det spanske hovedstadslaget til Ullevaal stadion, men for et par uker siden tok Real Madrid kontakt for å realisere planene.

Nå gjenstår kun formaliteter før er avtalen klar.

Det som gjør det hele ekstra spesielt er at oppvisningskampen blir Real Madrids siste før seriestart i La Liga. Derfor er Vålerenga sikret at det er toppet spansk storlag - med verdensstjerner som Ronaldo, Benzema og Luka Modric - som kommer til Ullevaal.

Real Madrid starter sin sesongoppkjøring med kamper mot Roma og Manchester City i Australia 18. og 24. juli. Deretter venter kamper i Kina og Tyskland før Vålerenga blir motstander i generalprøven. Martin Ødegaard er lovet å være med på hele sesongoppkjøringen til «Los Blancos».

Flytter Tromsø-kampen

Det er allerede klart at Vålerengas kamp mot Tromsø flyttes frem til fredag 7. august for å rydde plass til showkampen som spilles klokken 15.00 søndag 9. august.

NY SJEF: Rafael Benitez ble presentert som ny Real Madrid-manager tidligere i juni. Her med klubbens mektige president Florentino Perez. Foto:Andres Kudacki,Ap

TV 2 skal ha kjøpt rettighetene for å vise kampen på norsk fjernsyn. Foreløpig er det usikkert hvor mye økonomisk Vålerenga kan tjene på oppgjøret.

Men klubben er trolig avhengig av å trekke tilnærmet fullt hus på Ullevaal stadion, med en kapasitet på 27 000 tilskuere, for å tjene gode penger på avtalen.

– Jeg har mine tvil til at man klarer å fylle hele stadion med tanke på at det både er Premier League-åpning og Tippeliga den helgen, men vi kommer i hvert fall til å stille mannsterke. Det blir også spennende å se hvilke spillere Real Madrid kommer til å bruke, sier Magnus Kragtorp.

Barcelona var på besøk i 2010

Vålerengas daglige leder Stig-Ove Sandnes har ikke svart på VGs henvendelser mandag. Men han la ikke skjul på at et besøk av Real Madrid var høyt på ønskelisten da VG snakket med ham 25. mars.

– Vi har en agent som jobber med dette for oss, så får vi se om vi lykkes med å få det til, sa Stig-Ove Sandnes.

Etter det VG kjenner til skal klubbens hovedaksjonær Tor Olav Trøim ha vært aktiv i prosessen med å få det mange mener er verdens største fotballklubb til Oslo i sommer. Tidligere har VIF hatt suksess med å spille oppvisningskamper mot storlag som Manchester United, Liverpool og Barcelona.

I 2010 var den spanske giganten som vant både Champions League og La Liga denne sesongen på besøk. Barcelona gjentok besøket i 2013. I august i år kommer erkerivalen.

VG oppdaterer saken.

Publisert: 22.06.15 kl. 13:46 Oppdatert: 22.06.15 kl. 15:46